Pia Kjærsgaard (DF), 2023-03-30:
Jeg skal først erklære mig enig med flere ordførere, som siger, at det her bare er for meget i ét forslag.
Det støtter jeg fuldstændig.
Og det er altså noget juks i al almindelighed, må jeg sige til ministeren og regeringen, når man gør det, at man bunker sammen på den måde.
Men som udgangspunkt er L 72 jo ganske fornuftigt.
Det skal være nemmere for udlændinge at forlade landet, hvilket grundlæggende er godt.
Og skal vi betale dem for det, går det nok, så er det prisen, frem for at de skal være her i al evighed, med hvad det afstedkommer af problemer.
Derudover afskaffes bestemmelserne om opholdsret til britiske statsborgere, der var nødvendigt i det tilfælde, der ikke var blevet indgået en aftale mellem Det Forenede Kongerige og EU om opholdsret for britiske borgere, der havde taget ophold i et EU-medlemsland før 31. december 2020.
Dertil kommer, at revisionsbestemmelserne i loven om asylbehandling i et tredjeland fjernes.
Det er for så vidt o.k.
Dansk Folkeparti så dog meget gerne, at den lov kom i anvendelse, men det ser bestemt ikke ud til, at regeringen har tænkt sig at lægge sig i selen for at indgå en aftale mellem Danmark og et tredjeland sådan lige med det første.
Snarere ligner det, at Socialdemokratiet har brugt forslaget til at høste stemmer hos danskerne.
Så er der faktisk en mindre del af forslaget, der drejer sig om, at man alligevel kan beholde sit statsborgerskab i Danmark, hvis det viser sig, at man som barn har fået statsborgerskabet på forkerte betingelser, f.eks. fordi ens far i en faderskabssag viser sig ikke at være dansk statsborger, og det er vi imod.
Dansk Folkeparti mener ikke, at Danmark bør være med i statsborgerkonventionen, som bl.a. betyder, at Danmark skal give statsborgerskab til statsløse, uanset om de f.eks. er til fare for rigets sikkerhed eller ej.
Og vi vil ikke implementere bestemmelserne for statsborgerkonventionen i dansk lov.
Så det er noget af det, som vi meget gerne vil have ud af forslaget, og det vil vi forsøge under udvalgsbehandlingen.
Det kan vi ikke stemme for.
Vi er med på, at det formentlig vil være meget få, der vil kunne blive danske statsborgere ad den vej, men stadig væk, vi ønsker ikke, at man bliver statsborger, fordi man ellers risikerer at blive statsløs.
Der er nævnt et eksempel i lovteksten med en dansk mand, som er gift med en udenlandsk mor, og det viser sig så efterfølgende, at det alligevel ikke er den danske mand, der er far til barnet.
Så vil barnet opnå dansk statsborgerskab.
Her er det selvfølgelig ulykkeligt, hvis der ikke er noget snyd forsøgt indblandet.
Men det kunne være en vej, at en udenlandsk mor sikrer sit barn et dansk statsborgerskab ved at gifte sig med en dansk mand, og det kunne være, at en mand undervejs i livet har fået dansk statsborgerskab, men at de begge er helt bevidste om, at faderskabet ikke tilhører den mand, moren har giftet sig med, netop for at sikre barnet dansk statsborgerskab på et senere tidspunkt, hvis det viser sig, at en helt anden mand rent faktisk er faren.
Den far kunne jo netop være en, der ellers ikke har kunnet opnå dansk statsborgerskab.
Det lyder lidt kompliceret, men det er jo sådan, det står i lovforslaget, og det er sådan, det bliver.
Ønsker et barn senere i livet dansk statsborgerskab, kan man jo ansøge på lige vilkår som alle andre, der er kommet hertil.
EU-Domstolen lægger til grund, at EU-borgere har en grundlæggende ret til fri bevægelighed på tværs af EU's medlemslande, og derfor kan de ikke tilbageholdes lige så lang tid som andre borgere med henblik på udsendelse.
Det er en efter min mening underlig bagvendt logik.
Unionsborgere skal jo akkurat som andre borgere, der skal udsendes af Danmark, udsendes, netop fordi de ikke har ret til at være her længere.
Ministeriet vurderer så, at det i praksis ikke gør den store forskel, fordi der som oftest ikke er problemer forbundet med hjemsendelse af EU-borgere rent principielt.
Vi bryder os rent principielt i Dansk Folkeparti ikke om, at der laves særlige regler for EU-borgere, når det gælder hjemsendelse.
Og i dette som i så mange andre tilfælde giver afgørelsen fra EU-Domstolen ikke meget mening.
Ja, det blev lidt længere end andre ordføreres taler, men jeg synes faktisk, at lovforslaget berettiger til netop en lidt lang ordførertale, fordi der er så mange, hvad andre også har været inde på, elementer i det her omfangsrige forslag.